ไฟแนนซ์
โดย...ภูคา
21 ส.ค. 2558

โดย...ภูคา
..เก่าไปใหม่มา ล่าสุด คลังเตรียมรับว่าที่รัฐมนตรีว่าการกระทรวงการคลังคนใหม่ คือ อภิศักดิ์ ตันติวรวงศ์ ภายใต้การนำทีมของ สมคิด จาตุศรีพิทักษ์ ว่าที่รองนายกรัฐมนตรี ซึ่งเคยได้รับฉายา “ซาร์สเศรษฐกิจ”
เมื่อรายชื่อรัฐมนตรีมีความชัดเจนแล้ว ก็ทำให้ชื่อของปลัดกระทรวงการคลังคนใหม่เป็นที่จับตาไปด้วย เพราะเดิมทีเชื่อว่า “สมหมาย ภาษี” อดีต รมว.คลัง จะเสนอชื่อของ “สมชัย สัจจพงษ์” อธิบดีกรมศุลกากร ให้มาเป็นปลัดคลัง 
แต่เมื่อมีการเปลี่ยนตัวแม่ทัพใหม่เป็น อภิศักดิ์ ภายใต้โมเดลของ สมคิด ก็ทำให้ชื่อของ “อารีพงศ์ ภู่ชอุ่ม” อดีตปลัดคลัง กลับมาอีกครั้ง หลังจากถูกย้ายให้ไปเป็นปลัดกระทรวงพลังงาน ต่อด้วยเลขาธิการสำนักงานคณะกรรมการพัฒนาระบบราชการ (ก.พ.ร.) มาล่าสุด ถูกย้ายให้เป็นปลัดกระทรวงการท่องเที่ยวและกีฬา จนสร้างความงุนงงให้หลายคน แต่อาจจะเป็นเพราะการท่องเที่ยวน่าจะเป็นเครื่องยนต์เดียวที่รัฐบาลยังสามารถหารายได้อยู่ จึงต้องส่ง อารีพงศ์ ไปช่วยดูแล
งานนี้ไม่แน่ว่า “อารีพงศ์” อาจจะได้กลับมาบ้านเก่า คือกระทรวงการคลังสมใจ เพราะถือเป็นสายงานที่ถนัด ส่วนอีกชื่อที่มีคนในกระทรวงพูดถึงแต่ไม่หนาหูคือ “มิสเตอร์พี” ซึ่งก็ใส่รองเท้าสเกตวิ่งอยู่เงียบๆ เช่นกัน แต่งานนี้ถ้า อารีพงศ์ มาจริง คนที่แอบยิ้มมุมปากน่าจะเป็น สมชัย เพราะกำลังจับงานที่กรมศุลกากรให้เข้าที่เข้าทางอยู่พอดี 
..ส่วน รมว.คลัง คนใหม่ มีงานที่ต้องเข้ามาสะสางหลายเรื่อง เช่น การสรรหากรรมการผู้จัดการแบงก์รัฐ ที่ พล.อ.ประยุทธ์ จันทร์โอชา นายกรัฐมนตรี สั่งการไปเมื่อต้นเดือน เม.ย. ให้เร่งรัดการสรรหาผู้บริหารองค์กรให้แล้วเสร็จภายใน 3 เดือน เนื่องจากมีรัฐวิสาหกิจที่ยังขาดผู้นำสูงสุด 15 แห่ง โดยในส่วนของคลัง มีรัฐวิสาหกิจที่ยังไม่มีผู้บริหารสูงสุด 3 แห่ง คือ ธนาคารอิสลามแห่งประเทศไทย (ไอแบงก์) ธนาคารเพื่อการนำเข้าและส่งออกแห่งประเทศไทย (เอ็กซิมแบงก์) และโรงงานยาสูบ 
..อีกหนึ่งความภูมิใจของ สุเมธ ดำรงชัยธรรม กรรมการผู้จัดการ บริษัท ธนารักษ์พัฒนาสินทรัพย์ (ธพส.) คือ สามารถบริหารงานเมื่อปี 2557 จนมีกำไร และเสนอให้ สคร. อนุมัติโบนัส ธพส.ครั้งแรกในรอบ 10 ปี ได้ 3 เดือนครึ่ง ส่วนเรื่องที่ สุเมธ กำลังจะครบวาระ 4 ปี ในเดือน มิ.ย. 2560 ล่าสุดเจ้าตัวแย้มว่า อยากจะออกไปหาประสบการณ์ใหม่ทำแล้ว